REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/545-21

24. decembar 2021. godine

B e o g r a d

ZAPISNIK

33. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 20. DECEMBRA 2021. GODINE

Sednica je počela u 11,09 časova.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Ana Beloica, Nenad Krstić, Dragomir Karić, Vesna Stambolić, Snežana Petrović, Zoran Tomić, Ivana Popović, Snežana Paunović i Ilija Životić.

Sednici su prisustvovali zamenici članova Odbora: Adrijana Pupovac (zamenik člana Odbora Olivere Nedeljković) i Branimir Jovanović (zamenik člana Odbora Jasmine Karanac).

Sednici nisu prisustvovali članovi Odbora: Vojislav Vujić, Nataša Ljubišić, Miloš Banđur, Aleksandra Tomić i Uglješa Marković, niti njihovi zamenici.

Sednici su, na poziv predsednika, ispred Ministarstva privrede prisustvovali Jelica Trninić Šišović, načelnik Odeljenja u Ministarstvu privrede i Vladimir Marić, direktor Zavoda za intelektualnu svojinu.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopuni Zakona o posebnim ovlašćenjima radi efikasne zaštite prava intelektualne svojine u načelu, koji je podnela Vlada (broj 011-2214/21 od 3. decembra 2021. godine).

Prva tačka dnevnog reda **- Razmatranje Predloga zakona o izmenama i dopuni Zakona o posebnim ovlašćenjima radi efikasne zaštite prava intelektualne svojine,** **u načelu.**

U uvodnim napomenama, Jelica Trninić Šišović, načelnik Odeljenja u Ministarstvu privrede, istakla je da je osnovni razlog za izmene i dopunu Zakona u potrebi reforme Poreske uprave. Akcionim planom predviđeno je da se sporedne aktivnosti Poreske uprave, kao što je ovlašćenje za kontrolu softvera i baze podataka, premeste sa Ministarstva finansija- Poreska uprava na Ministarstvo trgovine, turizma i telekomunikacija, odnosno na tržišnu inspekciju. Smatra se da će Poreska uprava na ovaj način efikasnije obavljati svoje prioritetne poslove.

Vladimir Marić, direktor Zavoda za intelektualnu svojinu, istakao je da je ova izmena važna, jer imamo novi državni organ koji je zadužen za kontrolu legalnosti softvera. Istakao je da se zahvaljujući radu Ministarstva finansija- Poreska uprava piraterija smanjila za 13 procenata. Međutim, došlo je do restruktuiranja Poreske uprave i ide se u tom pravcu da se ona oslobodi svih nadležnosti koje nisu njena osnovna delatnost. Primena ovog zakona odložena je za devet meseci, jer je neophodno da se zaposleni u Ministarstvu trgovine, turizma i telekomunikacija obuče za rad preko portala e-inspektor. Evropska komisija je dala pozitivnu ocenu i ostalo je da se donese Zakon o autorskom i srodnim pravima da se zatvori Poglavlje 7 – Pravo intelektualne svojine.

U diskusiji, narodni poslanici su postavili pitanja i izneli stavove i mišljenja. Postavljena su sledeća pitanja:

* da li imamo dovoljno tržišnih inspektora;
* na koji način se štiti intelektualna svojina kompozitora, tekstopisaca i aranžera u Srbiji;
* kako se naplaćuju sadržaji na internet stranici YouTube;
* da li je moguće skratiti vremenski period koji se čeka da se dobije rešenje o vlasništvu žiga;
* na koji način su zaštićeni autorski radovi iz bilo koje oblasti na internetu i da li postoji ograničenje za korišćenje autorskih radova koja je sam autor postavio na internet.

U diskusiji je istaknuto da sve što se proizvodi treba da se zaštiti. Svima treba omogućiti da uživaju prava intelektualne svojine, ali i da imaju obaveze. Izneto je mišljenje da, kada se ugovoraju nastupi, a ne prijave se, ti umetnici godinu dana ne treba da uživaju zaštitu države. Prihodi koji podležu poreskoj obavezi, treba da se prijave. Država bi tada prihodovala više u budžetu, imala bi bolju inspekcijsku službu, bolji nadzor, bolje zakone. Prema podacima Svetske organizacije za intelektualnu svojinu Srbija je napravila u toku prošle godine pomak za pet mesta. Zakon će početi u potpunosti da se primenjuje u 2022. godini i pravi rezultati mogu da se očekuju tek od 2023. godine. Izražena su očekivanja da će tržišna inspekcija imati dobre rezulate u svom radu i da je dobar trenutak za obuku novih kadrova, jer se šire nadležnosti tržišne inspekcije.

U odgovoru na postavljena pitanja istaknuto je da kao što postoji E-uprava, gde građani mogu da plate račune ili obavljaju bilo kakve poslove onlajn, postoji i E-inspektor i na taj način unapređujemo ovu delatnost. Stvorena je jedna platforma koja će omogućiti bržu i efikasniju razmenu informacija i operativnih podataka između organa za sprovođenje prava intelektualne svojine, tržišne inspekcije, carine, policije. Predlog zakona i Zakon o autorskom i srodnim pravima su važni za borbu protiv piraterije i krivotvorenja, anomalije koje utiču na povećanu nezaposlenost i gubitak zarada. Razvijena je metodologija za utvrđivanje koliko piraterija utiče na privredu, odnosno koliko naše kreativne industrije utiču na stvaranje bruto domaćeg proizvoda i nezaposlenost. Kreativne industrije su one koje se baziraju na stvaranju predmeta zaštite koji su zaštićeni kao intelektualna svojina. Majkrosoft je tipična kreativna industrija. Oni prave softver koji je zaštićen kao autorsko delo. Izdavačka delatnost, muzička, filmska, likovne delatnosti, televizija stvaraju 7,2 procenta bruto domaćeg proizvoda i zapošljavaju 150 hiljada ljudi. To je više nego isporuka električne energije, više od turizma i nekih drugih grana privrede. Prvi ekspoze jednog premijera u kome su spomenuti patenti bio je ekspoze Ane Brnabić. Jedno od posebno važnih poglavlja koje je EU izdvojila je pravo intelektualne svojine. Ministarstvo trgovine, turizma i telekomunikacija će napraviti novi Pravilnik o sistematizaciji radnih mesta i otvoriće se nova radna mesta za tržišne nspektore. Zaposleni u Poreskoj upravi su izrazili spremnost da pomognu i da obuče nove zaposlene. U vezi zaštite intelektualne svojine kompozitora, tekstopisaca, aranžera navedeno je da postoji Zakon o autorskom i srodnim pravima i da se pitanje odnosi na pozadinsku muziku ili javno izvođenje. U svetu postoje dva sistema u vezi sa ostvarivanjem kolektivnog i srodnih prava. Naši ugostitelji plaćaju paušalnu naknadu ona je utvrđena tarifom, a nastala je kao rezultat pregovora organizacije autora sa reprezentativnim udruženjem ugostitelja. Autor svoja prava prenosi na jednu kolektivnu organizaciju i ona stiče njegova imovinska prava, zaključuje ugovor sa svim korisnicima televizijama, organizatorima koncerata, trgovinskim objektima, ugostiteljima, a na mesečnom nivou autoru plaća paušalnu naknadu. Taj sistem je primenjen i kod nas i u regionu. U Poljskoj, Češkoj imaju drugačiji sistem kada je u pitanju pozadinska muzika. Ugostitelj je dužan da, kada orkestar izvodi uživo muziku, sačini spisak pesama i po određenom kodu dostavi spisak nadležnoj organizaciji, koja na taj način zna koja je pesma javno izvođena. U Srbiji se ne radi na taj način, ali se novac koji dolazi u Fond javnog saopštavanja preliva u Fond za emitovanje u kome se nalaze košuljice, gde postoje podaci koliko je koji izvođač emitovan. Svetska praksa pokazuje da ono što se emituje na radiju to se emituje i u kafićima. Srbija ima dobar propis i izvođači su zaštićeni. Srbija je dala kolektivna prava svima, osim likovnim umetnicima zato što se oni nisu sami organizovali. YouTube spada pod autorsko pravo. To pravo je pravo na činjenjem dela dostupnim javnosti. Prvi put je uvedeno 1997. godine u međunarodnom ugovoru WIPO ugovor o autorkom pravu i WIPO ugovor o intrepretacijama i fonogramima. Nakon toga Srbija je to uvela u zakonodavstvo. To je pravo titulara, kompozitora, tekstopisaca, aranžera da stavi svoje autorsko delo na server i da od toga kasnije može da dobije odgovarajuću naknadu. SOKOJ je organizacija koja zastupa naše interese i oni su sada u aranžmanu sa YouTube stranicom koji im je doneo bolju naknadu. Evropska komisija je donela direktivu koja se bavi samo pitanjem YouTube stranice. Republika Srbija tu direktivu nije implementirala. Oblast intelektualne svojine se jako brzo menja zato što se menjaju tehnologije iskorišćavanja autorskih dela.

Prosečan rok za ispitivanje prijave žiga je od dva do tri meseca. Zakonska obaveza je da, pre nego što se prizna žig, da se ta prijava žiga objavi i pre toga ne može da se registruje. Cilj tog objavljivanja je da sva treća lica koja su zainteresovana mogu da vide šta i ko pokušava da zaštiti i da reaguje ukoliko vidi da je neki žig sličan ili istovetan nekom drugom žigu. Ta treća lica mogu da podnesu prigovor, a Zavod je dužan po Zakonu da čeka tri meseca. Procedura treba da se ubrza, ali zbog broja zaposlenih u Zavodu to nije moguće. Na patente se duže čeka jer su kompleksniji. U Evropskoj patentnoj organizaciji je rok 3 godine i 4 meseca, a u Srbiji 3 godine i 6 meseci. Za prava industrijstrijske svojine, patenata, žigova nije važan trenutak kada je pravo registrovano već kada je podnet zahtev. Od trenutka podnošenja prijave imate takozvano pravo iz prijave. Što se tiče postavljanja autorskih dela na internet, bez saglasnosti autora je nedozvoljeno. Postavljanje na server je primer umnožavanja autorskog dela, a ono je zaštićenom članom 20. Zakona o autorskom i srodnim pravima. Samo autor ili nosilac autorskog prava ima pravo da delo umnožava. Prava intelektuelne svojine su vremenski ograničena. U našem zakonu je predviđen rok od 70 godina nakon smrti autora ako je u pitanju filmsko delo. Što se tiče patenata, oni traju 20 godina, industrijski dizajn 15 godina, žig 10 godina od trenutka podnošenja prijave, s tim što je žig specifičan. Kada se plati taksa za produženje važenja, šest meseci pre isteka tog roka podnosi se zahtev za produženje važenja dozvole i plaća se odgovarajuća taksa za obnavljanje. U Zavodu za intelektualnu svojinu imamo žigove iz 1921. godine. Sve što je autor stavio na internet može da se čita, ali ne može da se umnožava, distribuira da se ekonomski iskorišćava. U tom slučaju mora da se traži dozvola, a isto je i kod slušanja pesama.

U diskusiji su učestvovali Veroljub Arsić, Dragomir Karić, Ilija Životić, Vladimir Marić i Jelica Trninić Šišović.

Odbor je, u skladu sa članom 155. stav 2. Poslovnika Narodne skupštine, odlučio jednoglasno (12“za“) da predloži Narodnoj skupštini da prihvati Predlog zakona o izmenama i dopuni Zakona o posebnim ovlašćenjima radi efikasne zaštite prava intelektualne svojine, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

Sednica je zaključena u 11 časova i 54 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić